**Budapest Főváros Önkormányzata Közgyűlésének**

**.../2024. (...) önkormányzati rendelete**

**a nem közművel összegyűjtött háztartási szennyvízzel kapcsolatos kötelező helyi**

**közszolgáltatásról szóló 72/2013. (X. 14.) önkormányzati rendelet**

**módosításáról**

Budapest Főváros Közgyűlése a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 11. pontjában, valamint a vízgazdálkodásról szóló 1995. évi LVII. törvény 44/C. § (2) bekezdésében meghatározott feladatkörében eljárva a következőket rendeli el:

**1. §**

A nem közművel összegyűjtött háztartási szennyvízzel kapcsolatos kötelező helyi közszolgáltatásról szóló 72/2013. (X. 14.) önkormányzati rendelet 13. §-a a következő (3a) bekezdéssel egészül ki:

*„(3a) A közszolgáltató által a (3) bekezdés szerint fizetett csatornahasználati díj összege megegyezik*

*a) természetes személy ingatlantulajdonosoktól begyűjtött nem közművel összegyűjtött háztartási szennyvíz elhelyezése esetén a lakossági felhasználók,*

*b) nem természetes személy ingatlantulajdonosoktól begyűjtött nem közművel összegyűjtött háztartási szennyvíz elhelyezése esetén pedig a nem lakossági felhasználók*

*által igénybe vett közműves szennyvízelvezetés és tisztítás víziközmű-szolgáltatásért jogszabály szerint fizetendő csatornahasználati díjjal.”*

**2. §**

A nem közművel összegyűjtött háztartási szennyvízzel kapcsolatos kötelező helyi közszolgáltatásról szóló 72/2013. (X. 14.) önkormányzati rendelet 17. §-a a következő (2a) bekezdéssel egészül ki:

*„(2a) Az ingatlanon fogyasztott ivóvízmennyiséget a víziközmű-szolgáltató számlázásának alapjául szolgáló ivóvízmennyiség alapján kell meghatározni, ideértve a hibás méréssel érintett időszak vonatkozásában a jogszabályi előírásoknak megfelelően megállapított ivóvízmennyiséget is. ”*

**3. §**

A nem közművel összegyűjtött háztartási szennyvízzel kapcsolatos kötelező helyi közszolgáltatásról szóló 72/2013. (X. 14.) önkormányzati rendelet

*a)* 13. § (3) bekezdésében a „csatornahasználati díjat köteles fizetni” szövegrész helyébe a „*csatornahasználati díjat, valamint áthárított vízterhelési díjat köteles fizetni*” szöveg,

*b)* 17. § (11) bekezdésében a „két elszámoló számlát” szövegrész helyébe az „*egy elszámoló számlát*” szöveg és a „négy előlegszámlát” szövegrész helyébe a „*legalább négy részszámlát*” szöveg

lép.

**4. §**

Ez a rendelet a kihirdetését követő napon lép hatályba.

|  |  |
| --- | --- |
| dr. Számadó Tamásfőjegyző | Karácsony Gergelyfőpolgármester |

Általános indokolás

A nem közművel összegyűjtött háztartási szennyvízzel kapcsolatos kötelező helyi közszolgáltatásról szóló 72/2013. (X. 14.) önkormányzati rendelet (a továbbiakban: Rendelet) módosítása vált szükségessé a nem lakossági felhasználók víziközmű-szolgáltatási díjának megállapításáról szóló 25/2023. (XII. 13.) EM rendeletben foglalt díjemelések miatt, tekintettel arra, hogy a díjemelés hatással van a Fővárosi Önkormányzat, valamint a tulajdonában lévő közszolgáltató társaságok [FTSZV Fővárosi Településtisztasági és Környezetvédelmi Kft. (a továbbiakban: FTSZV Kft.), valamint az FCSM Fővárosi Csatornázási Művek Zrt. (a továbbiakban: FCSM Zrt.)] működésére, pénzügyi helyzetére.

A Rendelet 13. §. (3) bekezdése rendelkezik az FTSZV Kft., mint Közszolgálató FCSM Zrt., mint csatornahálózat üzemeltetője részére fizetendő csatornahasználati díjról.

A csatornahálózat üzemeltetőjével megkötött csatornahasználati szerződés alapján a nem természetes személy ingatlantulajdonosok tekintetében a hatósági áras, a nem lakossági felhasználók által fizetendő csatornahasználati (közműves szennyvízelvezetés és –tisztítási víziközmű-szolgáltatási) díj 2012. évtől kezdve 2023.december 31. napjáig nem változott, annak mértéke 333,60 Ft/m3+ ÁFA (amelyből 5,08 Ft+ ÁFA áthárított vízterhelési díj) volt. Ezért az FTSZV Kft. vállalkozási díja a települési folyékonyhulladék-gazdálkodással összefüggő önkormányzati feladatokról, különösen a települési folyékony hulladékkal kapcsolatos hulladékkezelési közszolgáltatásról szóló mindenkor hatályos fővárosi közgyűlési rendeletben foglaltak szerint a mindenkori csatornahasználati díjjal azonos mértékű volt.

2024. év január 1-jétől hatályba lépett a nem lakossági felhasználók víziközmű-szolgáltatási díjának megállapításáról   szóló 25/2023. (XII. 13.) EM rendelet (továbbiakban „EM rendelet”), amelynek 1. melléklet 2. pontja értelmében *a nem lakossági felhasználók* által fizetendő, az áthárított vízterhelési díjat nem tartalmazó szennyvízelvezetési és – tisztítási víziközmű-szolgáltatási díj országosan egységesen 881 Ft/m3+ ÁFA összegre emelkedett.

Miután a Rendelet 13. § (3) bekezdése nem tesz különbséget a természetes személy és a nem természetes személy ingatlantulajdonosok (lakossági és nem lakossági felhasználó) tekintetében alkalmazandó csatornahasználati díj között, ezért az „EM rendelet”-ben foglaltakra tekintettel 2024. január 1-jétől a nem közművel összegyűjtött háztartási szennyvíz befogadásának szerződésszerűen megállapított díja egységesen  886,08 Ft + ÁFA összegre változott, amely 5,08 Ft + ÁFA áthárított vízterhelési díjat is tartalmaz. Erre figyelemmel indokolt, hogy a Rendeletben hivatkozott csatornahasználati díj fogalma pontosításra és differenciálásra kerüljön természetes személy és nem természetes személy ingatlantulajdonos esetén alkalmazandó csatornahasználati díj vonatkozásában.

A Rendelet eddig nem tartalmazta az ingatlanon fogyasztott és kedvezményekkel (pl. locsolási kedvezménnyel) csökkentett ivóvízmennyiség mértékének meghatározását, ami különösen az un. „hibás mérés” esetén a gyakorlatban problémaként merült fel. Az ivóvíz szolgáltatást ellátó víziközmű-szolgáltató a hibás mérésesetén a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) kormányrendelet 67. §-a alapján határozza meg az elfogyasztott, felhasznált ivóvíz mennyiségét. Ebben az esetben a Rendeletben az elszállított szennyvíz mennyisége is analóg módon kerülhet meghatározásra a vízközmű-szolgáltató által átadott vízfogyasztási adatok alapján. Így a vezetékes ivóvízzel ellátott, de nem csatornázott ingatlanok esetében egyértelművé tehető a keletkező szennyvíz mennyiségének meghatározása, illetve a szennyvíz elszállításának, ártalmatlanításának megfelelő elszámolhatósága.

A rendelettervezet előzetes hatásvizsgálata a jogalkotásról szóló 2010. évi CXXX. törvény (a továbbiakban: Jat.) 17. §-a alapján megtörtént. A Jat. 19. § (2) bekezdésében előírtaknak megfelelően megtörtént továbbá a lakosság közvetlen tájékoztatása a www.budapest.hu honlapon keresztül, annak érdekében, hogy tudomást szerezzenek a készülő rendelettervezetről.

A Fővárosi Önkormányzat és a fővárosi civil szervezetek együttműködéséről szóló 12/2021. (III. 4.) önkormányzati rendelet 10. §-a alapján a rendelettervezetet a társadalmi egyeztetés során véleményezésre a Budapesti Civil Adatbázisban regisztrált érintett szervezetek részére is megküldtük, a tőlük beérkezett véleményekről, javaslatokról készült összefoglaló a budapest.hu-n megtekinthető.

Részletes indokolás

**Az 1. §-hoz**

A Rendelet 13. §-ának új (3a) bekezdéssel történő kiegészítése különbséget tesz a természetes személy és a nem természetes személy ingatlantulajdonosok, illetve a tőlük begyűjtött, majd a csatornahálózatba elhelyezett nem közművel összegyűjtött háztartási szennyvíz között annak érdekében, hogy a közszolgáltató által a csatornahálózat üzemeltetője részére fizetendő díj igazodjon a lakossági és a nem lakossági felhasználókat terhelő víziközmű-szolgáltatási díjakhoz.

**A 2. §-hoz**

A Rendelet 17. §-ának az új (2a) bekezdéssel történő kiegészítése azért szükséges, hogy a vezetékes ivóvízzel ellátott, de nem csatornázott ingatlanok esetében teljes körben biztosított legyen a keletkező szennyvíz mennyiségének meghatározása, illetve a szennyvíz elszállításának, ártalmatlanításának megfelelő elszámolhatósága.  A rendelkezés figyelemmel van az un. hibás mérés esetére is, amelyet a 2011. évi CCIX. törvény egyes rendelkezéseinek végrehajtásáról szóló 58/2013. (II.27.) kormányrendelet 67. §-a szabályoz.

**A 3. §-hoz**

A Rendelet 13. § (3) bekezdésének pontosítása szükséges, a közszolgáltató a csatornahasználati díjon kívül az áthárítottvízterhelési díjat is megfizeti a csatornahálózat üzemeltetője részére.

A Rendelet 17. § (11) bekezdésének pontosítása szükséges figyelemmel arra, hogy a nem közművel összegyűjtött háztartási szennyvízszállítási közszolgáltatást végző közszolgáltató (FTSZV Kft.) számlázásának alapja a víziközmű-szolgáltató által átadott fogyasztási adat, ezért szükséges a számlázási időszakot az ivóvíz-szolgáltató számlázási időszakával összhangba hozni.

**A 4. §-hoz**

A rendelet hatálybalépéséről rendelkezik.